
Abakusz

A bemutatásra szánt munkámat 2013-ban, a Pécsi Tudományegyetem Művészeti Kar szobrászművész szakán töltött II. szemeszter folyamán készítettem egy kreatív feladatra, melynek megoldása egy megadott tematikát összefoglaló cím alapján zajlik. Ilyen feladat volt a „Mozgatható vagy mozgó szobor”.
Egy ember alkotta tárgy után kutattam, mely magában hordozza a mozgás fogalmát, valamint az emberiségre gyakorolt mérföldkőnek számító hatását. Így fedeztem fel a számvetőt. Az Abakusz című munkámat egy számvető alapján készítettem el. A latinul „abacus”-nak nevezett számolóeszköz vázát fémből készítettem, golyóit terracotta figurákkal helyettesítettem. Testtartásuk magatehetetlenséget sugall. Munkámmal egy ember alkotta rendszert kívántam szemléltetni, ahol a mérték és az érték kapcsolata határozza meg annak struktúráját.
Összegezve a munkám mozgatható, de fizikai mozgathatósága nem szentesíti célját. A kreatív feladat adta szabad értelmezési lehetőséggel élve, egy inkább statikus kompozíciót hoztam létre, amely a néző képzettársításában hordozhatja magában a mozgás egyéni fogalmát.



